EP จ่อ COD “วินด์ฟาร์ม” 160 MW เดินหน้าขยายลงทุนเพิ่มในอาเซียน
EP เตรียมทยอย COD โรงไฟฟ้าพลังลมรวม 100 MW และอีก 60 MW ในเดือนมิ.ย.65 พร้อมเดินหน้าศึกษาพัฒนาพลังงานไฟฟ้ากังหันลม และพลังงานทางเลือกอื่นๆ ในกลุ่มประเทศอาเซียน คาดว่าจะมีความชัดเจนภายในปีนี้
EP เตรียมทยอย COD โรงไฟฟ้าพลังลมรวม 100 MW และอีก 60 MW ในเดือนมิ.ย.65 พร้อมเดินหน้าศึกษาพัฒนาพลังงานไฟฟ้ากังหันลม และพลังงานทางเลือกอื่นๆ ในกลุ่มประเทศอาเซียน คาดว่าจะมีความชัดเจนภายในปีนี้
21 เม.ย. 2565

นายยุทธ ชินสุภัคกุล ประธานกรรมการ บริษัท อีสเทอร์น พาวเวอร์ กรุ๊ป จำกัด (มหาชน) หรือ EP เปิดเผยว่า บริษัทฯ ได้เข้าไปศึกษาพัฒนาพลังงานไฟฟ้ากังหันลม และพลังงานทางเลือกอื่นๆ ในกลุ่มประเทศอาเซียน คาดว่าจะมีความชัดเจนภายในปีนี้ และปัจจุบันอยู่ระหว่างการเตรียมความพร้อมในการทยอยจ่ายไฟฟ้าเข้าระบบเชิงพาณิชย์ COD ในส่วนของโครงการโรงไฟฟ้าพลังลม (วินด์ฟาร์ม) ขนาดกำลังการผลิตรวม 100 เมกะวัตต์ และอีก 60 เมกะวัตต์ในเดือนมิ.ย.65
ขณะที่ที่ประชุมสามัญผู้ถือหุ้นประจำปี 65 มีมติอนุมัติจัดสรรกำไรจากผลการดำเนินงานปี 64 และจากกำไรสะสม โดยจ่ายปันผลในรูปของเงินสด ในอัตราหุ้นละ 0.25 บาท เป็นจำนวนเงินประมาณ 233.13 ล้านบาท สำหรับจำนวนหุ้น 932,507,097 หุ้น ให้แก่ผู้ถือหุ้น โดยบริษัทกำหนดรายชื่อผู้มีสิทธิรับเงินปันผล (Record Date) ในวันที่ 28 เม.ย.65 และกำหนดจ่ายเงินปันผลในวันที่ 12 พ.ค.65
รวมถึงมีมติอนุมัติการออกและจัดสรรใบสำคัญแสดงสิทธิที่จะซื้อหุ้นสามัญของบริษัทฯ ครั้งที่ 4 (EP-W4) จำนวนไม่เกิน 233,126,774 หน่วย ซึ่งจะจัดสรรให้แก่ผู้ถือหุ้นเดิมตามสัดส่วนการถือหุ้น ในอัตราส่วน 4 หุ้นสามัญ ต่อใบสำคัญแสดงสิทธิ 1 หน่วย หลังจากบริษัทได้จดทะเบียนเพิ่มทุนชำระแล้วโดยไม่คิดมูลค่า ซึ่งใบสำคัญแสดงสิทธิ 1 หน่วย สามารถให้ใช้สิทธิซื้อหุ้นสามัญได้ 1 หุ้น ในราคาหุ้นละ 8.30 บาท
ทั้งนี้ ตลอดจนอนุมัติการเพิ่มทุนจดทะเบียนบริษัท จำนวน 233,126,774 บาท โดยการออกหุ้นสามัญ จำนวน 233,126,774 หุ้น มูลค่าที่ตราไว้หุ้นละ 1 บาท จากทุนจดทะเบียน จำนวน 932,507,097 บาท เป็นทุนจดทะเบียนใหม่ จำนวน 1,165,633,871 บาท โดยแบ่งออกเป็นหุ้นสามัญ จำนวน 1,165,633,871 หุ้น เพื่อรองรับการออกและจัดสรรใบสำคัญแสดงสิทธิที่จะซื้อหุ้นสามัญของบริษัทฯ ครั้งที่4  (EP-W4) ให้แก่ผู้ถือหุ้นเดิมตามสัดส่วนการถือหุ้น โดยกำหนดรายชื่อผู้ถือหุ้นที่มีสิทธิในการรับใบสำคัญแสดงสิทธิทีจะซื้อหุ้นของบริษัท ครั้งที่4(EP-W4) (Record Date) ในวันที่ 28 เม.ย.65
นอกจากนี้ยังได้อนุมัติเพิ่มวงเงินการออกและเสนอขายหุ้นกู้ของบริษัทฯ จากเดิมในวงเงินไม่เกิน 3,000 ล้านบาท เป็นไม่เกิน 5,000 ล้านบาท โดยมีวัตถุประสงค์เพื่อจัดหาเงินทุนสำหรับใช้ในการลงทุน การชำระคืนเงินกู้และ/หรือ เป็นเงินทุนหมุนเวียนทั่วไป  และเพื่อสร้างผลิตภัณฑ์ทางการเงินที่หลากหลายโดยเป็นการเพิ่มทางเลือกให้กับผู้ลงทุนของบริษัท
“การจ่ายเงินปันผลและจัดสรรวอร์แรนท์ในครั้งนี้ เพื่อเป็นการตอบแทนผู้ถือหุ้น ที่ให้ความไว้วางใจและเชื่อมั่นในการดำเนินธุรกิจของบริษัทฯตลอดระยะเวลาที่ผ่านมา และมั่นใจว่าบริษัทฯจะยังรักษาการเติบโตได้อย่างมั่นคงในระยะยาว” นายยุทธ กล่าว


